WHA เดินหน้าขยายคลังสินค้าให้เช่า-ขายทรัพย์สินเข้า REIT-WHART
WHA เดินหน้าขยายคลังสินค้าให้เช่า-ขายทรัพย์สินเข้า REIT-WHART ตะลุยโรดโชว์ตปท.ตอกย้ำศักยภาพ การเป็นผู้นำด้านการให้บริการครบวงจรด้าน Real Sector นิคมอุตสาหกรรมและโลจิสติกส์ 
13 พ.ค. 2559

นางสาวจรีพร จารุกรสกุล ประธานเจ้าหน้าที่บริหารและรองประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า ภาพรวมธุรกิจในไตรมาส 2/59 บริษัทยังคงเดินหน้าขยายพื้นที่ให้เช่าคลังสินค้า และศูนย์กระจายสินค้า รวมถึงโรงงานระดับพรีเมี่ยม เพิ่มมากขึ้นตามแผนที่ได้วางไว้ โดยในปีนี้บริษัทตั้งเป้าการขยายพื้นที่เช่าไว้ที่ 250,000 ตารางเมตร นำโดย Built-to-Suit โดยไตรมาส 1/59 มีสัญญาเช่าใหม่เพิ่มกว่า 51,000 ตารางเมตร นอกจากนี้ บริษัทยังตั้งเป้าในการขายที่ดินในนิคมอุตสาหกรรมในปีนี้ 1,000 ไร่ และดำรงรักษาส่วนแบ่งตลาดอันดับ 1 ในการขายที่ดินในนิคมอุตสาหกรรม
สำหรับความคืบหน้าของในการจัดตั้งกองทรัสต์เพื่อการลงทุนในอสังหาริมทรัพย์ (Real Estate Investment Trust: REIT) เพื่อการนำทรัพย์สินของ บมจ.เหมราชพัฒนาที่ดิน (HEMRAJ) ขายให้กับกอง REIT นั้น บริษัทคาดว่าจะแล้วเสร็จในช่วงปลายไตรมาส 3 หรือต้นไตรมาส 4 ของปีนี้
พร้อมกันนี้ บริษัทอยู่ระหว่างการเตรียมขายทรัพย์สินเพิ่มเติมของ WHA เข้ากองทรัสต์ WHART ในมูลค่าประมาณ 4,190 ล้านบาท คาดว่าจะแล้วเสร็จในช่วงเดือน พ.ย.59 โดยเงินที่ได้จากการขายสินทรัพย์ทั้งของ HEMRAJ และ WHA บริษัทจะนำไปชำระคืนเงินกู้ยืมจากสถาบันการเงินเพื่อเป็นการลดต้นทุนทางการเงินของบริษัท ตามแผนการลดภาระหนี้สินและต้นทุนทางการเงินที่บริษัทวางไว้ 
อีกทั้งในเร็ว ๆ นี้บริษัทเตรียมเดินสายนำเสนอข้อมูล (โรดโชว์) ให้กับนักลงทุนสถาบันในประเทศสิงคโปร์ ร่วมกับธนาคารดอยซ์แบงก์  และประเทศฮ่องกงกับบริษัทหลักทรัพย์ CLSA และมีแผนในการเดินสายโรดโชว์กลุ่มนักลงทุนสถาบันแถบยุโรป สหรัฐอเมริกา และ ญี่ปุ่น เพื่อเป็นการตอกย้ำศักยภาพ การเป็นผู้นำด้านการให้บริการครบวงจรด้าน Real Sector นิคมอุตสาหกรรมและโลจิสติกส์  รายใหญ่ที่สุดในประเทศ
 